Мәктәп гомерен озайткан җитәкче

	Быелгы яз Челно-Вершины районының Совет Иглае авылына шатлык алып килгән. Оптимальләштерү куркынычы янаган авыл мәктәбенә аккредитация үткәрелгән. Бу турыда мәктәп җитәкчесе Марат Фәттах улы Мәүлетов менә нәрсәләр сөйләде:	 - Хөкүмәт карамагына күчкән мәктәбебезнең исеме үзгәрде. Хәзер ул: “Дәүләт бюджетындагы Совет Иглаеның тугызъеллык гомуми белем бирү үзәге” (ГБОУООО) дип атала. Бүгенге көндә биредә 23 укучы белем ала. Киләсе уку елында беренче сыйныфка биш бала киләчәк.

Мәктәбебезгә 2016 елга кадәр лицензия алган идек инде. Ә хәзер аның гомере тагын да озайды, ул гомерлеккә бирелде. Аннан әкренләп кенә мәктәпне аккредитация үтәргә хәзерли башладык. Оптимальләштерү куркынычы янаса да, Аллаһыга шөкер, бәхеткә, бусы да уңай хәл ителде. Комиссия әгъзалары мәктәбебезне бик мактадылар: ул чиста, матур, төзек, укытучылар коллективы үз эшләрен зур җаваплылык белән башкаручы, тырыш хезмәткәрләр, укучыларыгыз бик яхшы укый икән, диделәр. Та-гын шунысын әйтми калу ярамас, районыбыздагы 15 мәктәпнең барысы да әлегәчә исән-имин эшләп тора. Билгеле, без – укытучылар, авыл кешеләре, укучылар өчен бу бик зур шатлык булды.
Әгәр дә аккредитация үтә алмаган булсак, мәктәбебез күрше Озёркино авылы мәктәбенә беркетелеп, филиал итеп кенә калдырылачак, һәм бу очракта мәктәптә татар телен укыту бөтенләй бетәчәк иде. Чөнки Озёркинода укыту бары тик рус телендә алып барыла бит. Без чыгарган карарга буйсынырга мәҗбүр булачак идек.

Марат Фәттах улы белән сөйләшә торгач, шунысы мәгълүм булды: мәктәпнең хәлиткеч язмышы турында сүз алып барганда, бу аның илле яшьлек юбилеена туры килгән. Ир-егет кеше өчен илле яшь - гомер уртасы, диләр бит. Менә шул яшьтә кешенең тормыш тәҗрибәсе туплап, гомере буена яраткан һөнәренә тугрылыклы булып, эшләгән эшләренә нәтиҗә ясар чак җиткәнлеге аңлашыла. Ә Марат Мәүлетовның гомерен киләчәк буынга багышлавы беребезгә дә сер түгел. Үзе дә шушы мәктәптә укып чыгып, биредә утыз ел хезмәт иткән укытучы җитәкче генә түгел, ул физкультура дәресләрен дә алып бара, укучыларына спортның тормышта әһәмиятле, бик кирәк шөгыль икәнлегенә төшендерә. Мин бу турыда “Бердәмлек” газетасында язып чыккан идем инде. Аның укучылары Рәсимә Сәйфетдинова, Айрат Мәүлетов, Рамил Сәйфетдинов, Фаил Мәҗитов, Гайса Гыймранов – чаңгы ярышларында район чемпионнары, ә Фердинанд Хәбибуллин абсолют чемпион исемнәренә лаек, дип табылганнар. Ә менә Газим Төхвәтуллин, Динис Баһаутдинов чаңгы ярышлары буенча Самара өлкәсе чемпионы статусына ия булганнар. Руслан Зәйдуллин үз остазының юлын сайлап, хәзер Самара шәһәре мәктәпләренең берсендә физкультура укытучысы булып хезмәт итә. Марат әфәнденең хәләл җефете Гөлсирә ханым белән үстергән уллары Айрат белән Рамил дә спортка мөкиббән киткән кешеләр булып үскәннәр.

Авыл мәктәбенә килгәндә, биредә укыр өчен бөтен уңайлыклар да бар. Ул заманча итеп җиһазландырылган: спутник интернеты да көйләнгән, янгын сигнализациясе дә бар. Биредә ел әйләнәсендә ашханә эшләп тора, җылы бәдрәф ясалган, җәен бакчада кышкылыкка җиләк-җимеш, яшелчәләр үстерелә. Укытучылар катнашындагы иҗат коллективы эшләп килә. Тырыш җитәкченең хезмәте Россия Федерациясенең Мәгариф министрлыгы тарафыннан Мактау грамотасы белән бәяләнгән.

Хәзерге вакытта татар халкының теленә югалу куркынычы янаганда, алдан әйтеп үткәнчә, мәктәпнең филиалга әйләнмәве зур шатлык, әлбәттә. Марат Фәттах улының бу турыда бик борчылып яшәве, мәктәпне таркатмас өчен, күп көч куюы да миңа мәгълүм. Чөнки аның сөйләвенә караганда, ул директор вазифасына керешкәнче, биредә җитәкчеләр гел алышынып торган. Аларның кайберәүләре бер яки ике елдан артык эшли алмаган. Менә шуларны күзәтеп торгач, Марат әфәнденең түземлеге бетеп, ул үзе төпкә җигелеп, эшкә керешкән.

Дөресен әйткәндә, тугызъеллык авыл мәктәпләрен филиалга әйләндергәч, бераздан аларны башлангыч мәктәп итеп кенә калдырмаслармы, ә тора-бара аз комплектлы мәктәп дип, бөтенләй ябып куймаслармы дигән борчу да юк түгел. Менә шушы мәхшәрдән соң авыл кешесенә, “Хуш, авылым” дип аталган җырны җырлап, төянеп, сабыйларын туган нигездән аерып, елый-елый гомере буе яшәгән туган авылыннан чыгып китәргә генә кала бит. Ә шәһәрдә, синең балаң рус мәктәбендә уку сәбәпле, татар телен укудан, гореф-гадәтләребез белән якыннан танышудан, ата-бабаларыбызның матур йолаларын өйрәнүдән мәхрүм булачак. Шулай итеп, иманлы татар авылларыбыз юкка чыгып, картадан да сызып ташланачак, ә балаларыбыз телсез маңкортлар булып калачак. Моны ничек тә булдырмаска иде.

Бүгенге көндә Совет Иглае мәктәбендә югары квалификацияле татар теле укытучысы Фәридә Насыйп кызы Маннапова укучыларга татар телен үзләштерергә ярдәм итә. Ул башлангыч сыйныф укучыларына икешәр сәгать, ә 5нче сыйныфтан 8нче сыйныфка кадәр факультатив рәвешендә белем бирә. Шулай булса да, укучылар татар телен бик яратып өйрәнәләр. Татарстанның Нурлат шәһәрендә шушы фәннән үткәрелгән конкурста Совет Иглае мәктәбенең 8нче сыйныф укучылары Эльвира Хәбибуллина белән Динара Хәйруллина призлы урыннарга лаек булганнар. 4нче сыйныфта укучы Лилия Мөхәммәтҗанова “Зирәк тиен” дип аталган конкурста бик матур итеп рәсем ясап, беренче урынны яулаган. Укучылар татарча шигырьләр, җырлар бәйгесеннән дә читтә калмаганнар.

Менә шулай, матур итеп яши бүген Совет Иглае авылы мәктәбе.

Язмам ахырында мәктәп гомерен озайтучы Марат Фәттах улын, ихлас күңелдән олуг юбилее белән котлап, аңа авыр эшен алып барырга нык исәнлек, гаилә бәхете теләп, рәхмәтләребезне җиткерәсе һәм мәктәп, авыл язмышы сезнең кулыгызда, хөрмәтле укытучылар, дип әйтәсе килә. Нурсинә ХӘКИМОВА.
Совет Иглае авылы,
Челно-Вершины районы.  
	---	
Бердәмлек

	№ --- | 15.07.2012	


